
V E N D I M 
Nr. 111, datë 13.8.2001
 
“NË EMËR TË REPUBLIKËS SË SHQIPËRISË”

Gjykata Kushtetuese e Republikës së Shqipërisë, e përbërë nga:

Fehmi Abdiu,Kryetar i Gjykatës Kushtetuese
Gjergji Sauli,		Anëtar i	  	  ““
Alfred Karamuço,	Anëtar i	  	  ““
Kristofor Peçi,		Anëtar i	  	  ““
Petrit Plloçi,		Anëtar i	  	  ““
Zija Vuci,		Anëtar i	  	  ““
Tefta Zaka,		Anëtare e	  ““
Sokol Sadushi,		Anëtar i	 	  ““

me sekretare Arbenka Lalica, në datën 11.8.2001, mori në shqyrtim në seancë gjyqësore me dyer të hapura çështjen nr.117 Akti që i përket:
KËRKUES:RAHMI MEHMETLLARI, kandidat për deputet i Partisë Socialiste, përfaqësuar nga Sokol Harizi
SUBJEKTE TË INTERESUARA: 1.ALFRED OLLI, kandidat për deputet i koalicionit “Bashkimi për Fitore”, përfaqësuar nga avokat Ilir Rusmajli.
2. KOMISIONI QENDROR I ZGJEDHJEVE, përfaqësuar nga Sokol Lamaj.
3. KOMISIONI I ZONËS ZGJEDHORE nr.82, përfaqësuar nga Pëllumb Kulla.

O B J E K T I:

Shfuqizimi i vendimeve nr.219, datë 8.8.2001 dhe nr.221, datë 9.8.2001 të Komisionit Qendror të Zgjedhjeve dhe përsëritja e zgjedhjeve në zonën zgjedhore nr.10.
BAZA LIGJORE: Neni 141 i Kodit Zgjedhor.
Komisioni i zonës zgjedhore nr.82 ka vendosur të shpallë fitues kandidatin për deputet të Partisë Socialiste zotin Rahmi Mehmetllari. Mbi ankimin që ka bërë pranë Komisionit Qendror të Zgjedhjeve, kërkuesi Alfred Olli ka kërkuar prishjen pjesërisht të vendimit të lartpërmendur dhe urdhërimin e përsitjes së zgjedhjeve për qendrat e votimit nr.17, 34, 35 e 36; ky i fundit ka marrë dy vendime. Me vendimin nr.219, datë 8.8.2001, Komisioni Qendror i Zgjedhjeve ka vendosur të mos përfshijë në tabelën e rezultatit përfundimtar të zgjedhjeve për zonën zgjedhore nr.82 qendrat e votimit nr.17, 34, 35 e 36; ndërsa me vendimin nr.221, datë 9.8.2001 ka vendosur të shpallë rezultatin përfundimtar të zgjedhjeve në zonën  zgjedhore nr.82, duke njohur si fitues kandidatin për deputet të koalicionit “Bashkimi për Fitore” zotin Alfred Olli. Kundër këtyre vendimeve, ka bërë ankim kërkuesi, i cili ka kërkuar shfuqizimin e tyre, duke pretenduar:
- Komisioni Qendror i Zgjedhjeve ka vepruar në kundërshtim me kërkesat e Kodit Zgjedhor dhe të nenit 18 pika 4 e tij.
- Ai organ ka vepruar si gjykatë, duke u shprehur se ka konstatuar nënshkrimin nga një person i vetëm për llogari të votuesve të tjerë.

GJYKATA KUSHTETUESE,

pasi dëgjoi relatorin e çështjes kryetarin Fehmi Abdiu, kërkuesin e përfaqësuesin e tij, subjektet e interesuara, si dhe analizoi çështjen në tërësi,

V Ë R E N:

Vendimet nr.219, datë 8.8.2001 dhe 221, datë 9.8.2001 janë të gabuara, prandaj si të tilla ato duhen të shfuqizohen.
Ka rezultuar, gjatë shqyrtimit të çështjes, se personi i interesuar, kandidati për deputet zoti Alfred Olli ka paraqitur ankim kundër vendimit të komisionit të zonës zgjedhore dhe ka kërkuar përsëritjen e zgjedhjeve për qendrat e votimit nr.17, 34, 35 e 36 të zonës zgjedhore nr.82.
Komisioni Qendror i Zgjedhjeve, ndonëse ka pranuar se në qendrat e votimit nr.17, 34, 35 e 36 gjatë procesit të votimit janë kryer shkelje të ligjit, që kanë ndikuar në rezultatet përfundimtare, nuk i ka deklaruar ato të pavlefshme, por, me vendimin nr.219, datë 8.8.2001, ka vendosur që të mos përfshijë në tabelën e rezultatit përfundimtar për zonën zgjedhore nr.82 rezultatin për 4 qendrat e votimit të lartpërmendura.
Ky qëndrim bie ndesh me përmbajtjen e nenit 113 shkronja “a” të Kodit Zgjedhor, sipas të cilit Komisioni Qendror i Zgjedhjeve shpall të pavlefshme rezultatin e zgjedhjeve kur konstaton se janë vënë re shkelje të ligjit që kanë pasur ndikim në rezultatin përfundimtar. Pra, për sa kohë që Komisioni Qendror i Zgjedhjeve ka krijuar bindjen se në ato 4 qendra votimi janë lejuar shkelje të ligjit, duhej t’i shpallte ato të pavlefshme dhe të urdhëronte përsëritjen e zgjedhjeve. Veç kësaj, referenca që ka bërë Komisioni Qendror i Zgjedhjeve te neni 18 pika 4 është pa vend, sepse sipas tij, ai organ shpall rezultatin përfundimtar të zgjedhjeve, në bazë të rezultateve të shpallura nga Komisioni i Zonës Zgjedhore.
Duke mos përfshirë ato 4 qendra votimi në rezultatin përfundimtar, Komisioni Qendror i Zgjedhjeve ka dalë jashtë kompetencave të tij e, në këtë mënyrë, ka prekur të drejtën kushtetuese të votës së lirë të votuesve të atyre qendrave të votimit për të cilën bën fjalë neni 45 i Kushtetutës. Pas këtij vendimi, Komisioni Qendror i Zgjedhjeve ka kryer një shkelje tjetër të pasqyruar në vendimin nr.221, datë 9.8.2001, me të cilin ka shpallur fitues subjektin e interesuar zotin Alfred Olli.
Me këtë të fundit Komisioni Qendror i Zgjedhjeve ka vepruar në kundërshtim me frymën e Kodit Zgjedhor dhe për një fakt tjetër se ka vendosur edhe jashtë (tej) kërkesës së kërkuesit që në fakt ka kërkuar deklarimin e pavlefshmërisë së zgjedhjeve dhe përsëritjen e tyre për ato 4 qendra votimi.
Në këto rrethana, të dy vendimet e Komisionit Qendror të Zgjedhjeve duhet të shfuqizohen sepse janë në kundërshtim me ligjin.
Pavarësisht nga këto, gjatë shqyrtimit të çështjes është konstatuar se gjatë procesit të votimit në ato qendra votimi janë vënë re disa shkelje të ligjit. Kështu, numri i fletëve të votimit ka qenë më i madh se ai zgjedhësve; ato nuk kanë nënshkruar rregullisht në listat përkatëse e se vulat e kodeve janë gjetur të hapura.
Edhe me procesverbalin e mbajtur nga Gjykata e Rrethit Gjyqësor të Korçës është provuar se gjatë procesit të votimit në qendrat e votimit nr.17, 34, 35 e 36 janë konstatuar shkeljet e lartpërmendura, që kanë ndikimin e tyre në rezultatin përfundimtar të zgjedhjeve për zonën zgjedhore nr.82, prandaj del e nevojshme që atje të përsëriten zgjedhjet. Këtë atribut Komisioni Qendror i Zgjedhjeve duhet ta përmbushë konform urdhërimeve të Kodit Zgjedhor. Pretendimi i subjektit të interesuar se gjykata Kushtetuese nuk duhet ta shqyrtojë vendimin nr.219, datë 8.8.2001 se gjykimi i këtij ankimi nuk është në juridiksionin e saj, është i pabazuar. Gjatë shqyrtimit të çështjes ka rezultuar se vendimet nr.219 dhe nr.221 kanë lidhje të ngushtë se ato kanë zgjidhur një problem të vetëm e se për ato Komisioni Qendror i Zgjedhjeve është bazuar në një dispozitë të vetme.
Edhe pretendimi i kërkuesit për lënien në fuqi të vendimit të komisionit të zonës zgjedhore nr.82 që e ka shpallur atë fitues nuk qëndron, për aq sa është konstatuar se në 4 qendrat e lartpërmendura, procesi zgjedhor është zhvilluar, duke u lejuar disa shkelje të ligjit.

PËR KËTO ARSYE:

Gjykata Kushtetuese e Republikës së Shqipërisë, në bazë të nenit 131 shkronja “e” të Kushtetutës, neneve 26 e 72 të ligjit nr.8577, datë 10.2.2000 “Për organizimin dhe funksionimin e Gjykatës Kushtetuese të Republikës së Shqipërisë”, si dhe të nenit 113 pika 5 të Kodit Zgjedhor, me shumicë votash,

V E N D O S I:

- Shfuqizimin e vendimit nr.219, datë 8.8.2001 të Komisionit Qendor të Zgjedhjeve, me të cilin është urdhëruar të mos përfshihen në tabelën e rezultatit përfundimtar për zonën zgjedhore nr.82, qendrat e votimit 17,34,35 e 36.
- Shfuqizimin e vendimit nr.221, datë 9.8.2001 të Komisionit Qendror të Zgjedhjeve, lidhur me nxjerrjen e rezultatit përfundimtar të zgjedhjeve në zonën zgjedhore nr.82.
- Urdhërimin e përsëritjes së zgjedhjeve në qendrat e votimit nr.17, 34, 35 e 36 të zonës zgjedhore nr.82, vetëm për listën njëemërore.
- Ky vendim është përfundimtar, i formës së prerë dhe hyn në fuqi menjëherë.



